CELEX: 32015D0016(01)
Language: hr
Date: 2015-03-27 00:00:00
Title: Odluka (EU) 2015/811 Europske središnje banke оd 27. ožujka 2015. o javnom pristupu dokumentima Europske središnje banke koji su u posjedu nacionalnih nadležnih tijela (ESB/2015/16)

23.5.2015   
            
            
               HR
            
            
               Službeni list Europske unije
            
            
               L 128/27
            
         ODLUKA (EU) 2015/811 EUROPSKE SREDIŠNJE BANKE
   оd 27. ožujka 2015.
   o javnom pristupu dokumentima Europske središnje banke koji su u posjedu nacionalnih nadležnih tijela (ESB/2015/16)
   UPRAVNO VIJEĆE EUROPSKE SREDIŠNJE BANKE,
   uzimajući u obzir Statut Europskog sustava središnjih banaka i Europske središnje banke, a posebno njegov članak 34.,
   uzimajući u obzir Uredbu Vijeća (EU) br. 1024/2013 od 15. listopada 2013. o dodjeli određenih zadaća Europskoj središnjoj banci u vezi s politikama bonitetnog nadzora kreditnih institucija (1), a posebno njezin članak 6. stavak 1. u vezi s člankom 6. stavkom 7.,
   uzimajući u obzir prijedlog Nadzornog odbora, a u suradnji s nacionalnim nadležnim tijelima,
   budući da:
   
               (1)
            
            
               Režim o javnom pristupu dokumentima Europske središnje banke (ESB) utvrđen je u Odluci ESB/2004/3 (2).
            
         
               (2)
            
            
               Dokumenti ESB-a mogu biti u posjedu nacionalnih nadležnih tijela zbog njihove obveze pružanja pomoći ESB-u, suradnje u dobroj vjeri i izmjene informacija s ESB-om, sukladno Uredbi (EU) br. 1024/2013. Obavljanje nadzornih zadaća dodijeljenih ESB-u i učinkovito funkcioniranje jedinstvenog nadzornog mehanizma može biti otežano ako nije provedeno savjetovanje s ESB-om o opsegu pristupa koji se treba odobriti u odnosu na dokumente ESB-a u posjedu nacionalnih nadležnih tijela, ili, alternativno, ako zahtjevi za pristup tim dokumentima nisu upućeni ESB-u. Stoga bi zahtjeve za pristup tim dokumentima trebalo uputiti ESB-u ili bi se trebalo provesti savjetovanje s ESB-om prije donošenja bilo kakve odluke o objavi,
            
         DONIJELO JE OVU ODLUKU:
   Članak 1.
   Definicije
   Za potrebe ove Odluke:
   
               1.
            
            
               „dokument” i „dokument ESB-a” znači svaki sadržaj bez obzira na njegov medij (pisan na papiru ili pohranjen u elektroničkom obliku ili audiozapisu, vizualnom ili audiovizualnom zapisu), sastavljen od strane ESB-a ili koji čuva ESB, a koji je vezan uz njegove politike, aktivnosti ili odluke sukladno Uredbi (EU) br. 1024/2013;
            
         
               2.
            
            
               „nacionalno nadležno tijelo” ima značenje utvrđeno u članku 2. točki 2. Uredbe (EU) br. 1024/2013. Ovo značenje je bez utjecaja na sporazume prema nacionalnom pravu koji dodjeljuju određene nadzorne zadaće nacionalnoj središnjoj banci (NSB) koja nije imenovana kao nacionalno nadležno tijelo. U odnosu na takve sporazume upućivanje na nacionalno nadležno tijelo u ovoj Odluci u ovom se slučaju primjenjuje na odgovarajući način na NSB u odnosu na nadzorne zadaće koje su mu dodijeljene nacionalnim pravom.
            
         Članak 2.
   Dokumenti kod nacionalnih nadležnih tijela
   Kada nacionalno nadležno tijelo zaprimi zahtjev za dokument ESB-a koji je u njegovom posjedu, nacionalno nadležno tijelo savjetovat će se s ESB-om o opsegu pristupa koji se treba odobriti, prije donošenja odluke o objavi, osim ako je jasno da se taj dokument smije ili ne smije objaviti.
   Umjesto toga, nacionalno nacionalno nadležno tijelo može proslijediti zahtjev ESB-u.
   Članak 3.
   Stupanje na snagu
   Ova Odluka stupa na snagu na dan kada su o njoj obaviješteni adresati.
   Članak 4.
   Adresati
   Ova je Smjernica upućena nacionalnim nadležnim tijelima.
   
      Sastavljeno u Frankfurtu na Majni 27. ožujka 2015.
      
         
            Predsjednik ESB-a
         
         Mario DRAGHI
      
   
   
      (1)  SL L 287, 29.10.2013., str. 63.
   
   
      (2)  Odluka ESB/2004/3 od 4. ožujka 2004. o donošenju Poslovnika Europske središnje banke (SL L 80, 18.3.2004., str. 42.).